Vier in hof vir moord(Argieffoto ter illustrasie: Pixabay) Vier mans tussen die ouderdomme van 27 en 35 sal Dinsdag in die Mdutjana-landdroshof op Siyabuswa, Mpumalanga, op aanklagte van moord verskyn. Die mans is in verband met die moord op ŉ 33-jarige man, Cecil Malefahla, in hegtenis geneem. Volgens Donald Mdhluli, polisiewoordvoerder, is die slagoffer se lewelose liggaam op 26 Julie in ŉ bebosde gebied in dié omgewing gevind. “Die man is op 17 Julie vanjaar deur sy ma as vermis aangemeld. Hy het glo sy huis in sy wit Volkswagen Polo verlaat en nooit weer teruggekeer nie.” Al vier verdagtes is Sondag deur die provinsiale ondersoekeenheid in hegtenis geneem.